
BOSNA I  HERCEGOVINA
FEDERACIJA BOSNE I HERCEGOVINE

POSAVSKI  KANTON

KANTONALNI SUD U ODŽAKU

Broj: 25 0 K 032057 23  Kž

Odžak,  04.09.2023. godine

U IME FEDERACIJE BOSNE I HERCEGOVINE!

Kantonalni sud u Odžaku, u vijeću sastavljenom od sudija  D.P, kao predsjednika vijeća, S.J i M.Č, kao članova vijeća, uz učešće zapisničara  M.K, u krivičnom predmetu  protiv optuženog M.P iz O, zbog krivičnog djela napad na službenu osobu u obavljanju poslova sigurnosti  iz člana 359. stav 2. u vezi sa stavom 1. Krivičnog zakona Federacije Bosne i Hercegovine, odlučujući o žalbi  Kantonalnog tužiteljstva Posavskog kantona  Orašje  izjavljenoj protiv presude Općinskog suda u Orašju broj: 25 0 K 032057 12 K od 13.04.2023.  godine, u sjednici vijeća održanoj dana 04.09.2023. godine, donio je slijedeću

P  R  E  S  U  D  U
Žalba Kantonalnog tužiteljstva Posavskog kantona Orašje se uvažava, a  presuda Općinskog suda u Orašju broj: 25 0 K 032057 12 K od 13.04.2023.  godine  preinačava u odluci o sankciji, tako da se optuženom, zbog počinjenog krivičnog djela  napad na službenu osobu u obavljanju poslova sigurnosti  iz člana 359. stav 2. u vezi sa stavom 1. Krivičnog  zakona Federacije Bosne i Hercegovine, primjenom istog zakonskog propisa  i primjenom članova 43. i 51.  KZ F BiH,  izriče kazna zatvora u trajanju od   3 (tri ) mjeseca, u koju se uračunavaju 2 (dva ) dana lišenja slobode , dok  u ostalom dijelu  presuda ostaje neizmijenjena.
O b r a z l o ž e n j e

Presudom Općinskog suda u Orašju broj: 25 0 K 032057 12 K od 13.04.2023.  godine optuženi   M.P iz O oglašen je krivim zbog  krivičnog djela  napad na službenu osobu u obavljanju poslova sigurnosti  iz člana 359. stav 2. u vezi sa stavom 1. Krivičnog zakona Federacije Bosne i Hercegovine, te  mu  je za  izvršeno krivično djelo  izrečena uslovna osuda, kojom mu je utvrđena kaznu zatvora u trajanju od 1 (jedne) godine i 8 (osam) mjeseci, koja se neće izvršiti ukoliko optuženi u roku od 3 (tri)  godine računajući od dana pravosnažnosti presude, ne učini novo krivično djelo. 

Na temelju člana 57. stav 1. Krivičnog zakona Federacije Bosne i Hercegovine, u utvrđenu kaznu zatvora optuženom  M.P su  uračunata  dva dana lišenja slobode.


Na temelju člana  202. stav 1. a u vezi sa članom 199. stav 2. tačka g) ZKP FBiH optuženi M.P je  obavezan  da na ime naknade troškova krivičnog postupka plati paušal u iznosu od 150,00 KM, u roku od 15 dana od dana pravosnažnosti presude.

Protiv navedene presude blagovremeno je izjavilo žalbu  Kantonalno tužiteljstvo Posavskog kantona Orašje zbog odluke o krivično pravnoj sankciji.  U žalbi navodi da   nisu  ispunjeni uslovi,  niti su  postojale okolnosti propisane u članu  60. stav 1. i 2. te u članu 62.st.2. KZ F BiH  da bi se optuženom   izrekla   mjera upozorenja, a ne kazna.


Žalba se poziva i   na  svrhu krivičnopravnih sankcija, definisanu članom 7. citiranog zakona, navodeći  da,  prvostepeni  sud nije  dovoljno vrednovao kao otežavajuću okolnost raniju višestruku osuđivanost  optuženog, pa i osuđivanost za isto krivično djelo, koja ukazuje na njegovu sklonost činjenju nasilja , a   precijenio je  njegovo priznaje  izvršenja krivičnog djela ,koje je uslijedilo  tek na glavnom pretresu  nakon lišenja slobode po potjernici  i rješenju o pritvoru, dok je ranije poricao krivnju za navedeno krivično djelo. Žalba nadalje navodi da se protek vremena od  nepunih  14 godina od izvršenja djela ne treba uzeti kao olakšavajuća okolnost   na strani  optuženog, jer je krivični postupak dugo trajao zbog  ponašanja optuženog, koji sud nije obavijestio o  promjeni adrese u toku krivičnog postupka, iako je upozoren na tu dužnost,   mijenjao je adrese i na kraju otišao u inostranstvo, da bi po potjernici i rješenju o pritvoru  bio lišen slobode .  

Na kraju žalba predlaže  da ovaj sud  uvaži navode  žalbe, i preinači prvostepenu presudu, te optuženom, umjesto uslovne osude, izrekne zatvorsku kaznu uzimajući u obzir sve olakšavajuće  i otežavajuće okolnosti., ili da prvostepenu presudu  ukine i predmet vrati prvostepenom sudu na ponovno suđenje. 

U odgovoru na žalbu branilac optuženog  ističe  da su navodi žalbe potpuno neosnovani, te predlaže da se žalba odbije i potvrdi prvostepena presuda. Zatražio je da se on i optuženi obavijeste o sjednici vijeća, radi dolaska na istu. 

Na sjednicu vijeća nisu pristupili branilac optuženog i optuženi, iako su o istoj uredno obavješteni. 

Nakon što je ispitao pobijanu presudu u onom dijelu, u kojem se pobija žalbom, u smislu člana 321. Zakona o krivičnom postupku Federacije Bosne i Hercegovine – u daljem tekstu:  ZKP-a F BiH ("Službene novine FBiH", broj: 35/03, 37/03, 56/03, 78/04, 28/05, 55/06, 27/07, 53/07, 9/09, 12/10, 8/13  59/14 i 74/20), a po službenoj dužnosti da li je na štetu optuženog povrijeđen krivični zakon, ovaj sud je odlučio kao u izreci presude iz slijedećih razloga:

Osnovano Kantonalno tužiteljstvo Posavskog kantona prigovara  prvostepenom sudu  da u pobijanoj presudi  nije  izrekao  adekvatnu  krivičnopravnu sankciju optuženom. 



Prvostepeni sud je nakon provedenog krivičnog postupka, koji se vodio protiv optuženog pred tim sudom, zbog krivičnog djela   napad na službenu osobu u obavljanju poslova sigurnosti  iz člana 359. stav 2. u vezi sa stavom 1. Krivičnog zakona Federacije Bosne i Hercegovine, optuženog pobijanom presudom oglasio krivim za navedeno krivično djelo, te  mu  je za  izvršeno krivično djelo  izrekao uslovnu osuda, kojom mu je utvrdio  kaznu zatvora u trajanju od 1 (jedne) godine i 8 (osam) mjeseci, koja se neće izvršiti ukoliko optuženi u roku od 3 (tri)  godine računajući od dana pravosnažnosti presude, ne učini novo krivično djelo. 
Na temelju člana 57. stav 1. Krivičnog zakona Federacije Bosne i Hercegovine, u utvrđenu kaznu zatvora optuženom  M.P su  uračunata  dva dana lišenja slobode.

 Prilikom odlučivanja o vrsti  sankcije  za optuženog prvostepeni sud je, prema sadržaju pobijane presude, kao otežavajuću okolnost na njegovoj strani cijenio njegov raniji život, odnosno činjenicu da je on prije  izvršenja  ovog krivičnog djela više puta osuđivan , između ostalog i za istovrsno krivično djelo, a kao olakšavajuće okolnosti je cijenio okolnost da je u vrijeme izvršenja krivičnog djela iz pobijane presude bio mlad (imao je 24 godine), da je priznao izvršenje krivičnog djela , da je porodičan, otac troje djece , narušenog je zdravlja ,a nakon izvršenja krivičnog djela    više nije vršio  krivična djela .

Kod postojanja  otežavajuće  okolnosti, koja se odnosi na raniju osuđivanost optuženog , što se vidi  iz podataka kaznene evidencije , iz kojih  je utvrđeno da je optuženi   ranije  osuđivan   zbog krivičnog djela laka tjelesna povreda ,  krivičnog djela bludne radnje , krivičnog djela napad na službenu osobu  u obavljanju poslova sigurnosti  i krivičnog djela oštećenje tuđe stvari , ovaj   smatra da   je  žalba u pravu kada tvrdi da nisu bili  ispunjeni  zakonom propisani uslovi za izricanje  uslovne  osude optuženom, niti bi se istom sankcijom postigla kod optuženog  svrha krivičnopravnih sankcija. 

Naime, odredbom člana 62. stav 2. KZ F BiH je propisano da će pri odlučivanju hoće li izreći uslovnu osudu sud voditi računa o svrsi uslovne osude, te da će posebno uzeti u obzir ličnost počinoca, njegov raniji život, njegovo ponašanje poslije izvršenog krivičnog djela, stepen njegove krivične odgovornosti i druge okolnosti pod kojima je krivično djelo učinjeno.  Upravo raniji život optuženog, odnosno njegova ranija osuđivanost  za naprijed navedena krivična djela, između  kojih je  i  istovrsno  krivično djelo , ukazuje da nisu ispunjeni uslovi za izricanje uslovne osude optuženom, na šta žalba osnovano ukazuje. 

 Nadalje,  žalba je u pravu kada tvrdi  da raniji život optuženog, odnosno njegova  ranija osuđivanost za više krivičnih djela, pa i  za istovrsno krivično djelo, upućuje  na zaključak  da se izricanjem uslovne osude optuženom ne bi postigla svrha  krivičnopravnih sankcija, odnosno  ne bi  se  preventivno djelovalo  na druge  da poštuju pravni poredak i ne počine krivična djela, niti bi se  spriječio optuženi  da čini krivična djela. Iz navedenih razloga ovaj sud smatra da je optuženom jedina adekvatna sankcija za počinjeno krivično djelo kazna zatvora.
 Naime, odredbom člana 7. istog zakona je propisano da je svrha krivično pravnih sankcija zaštita društva od činjenja krivičnih djela preventivnim uticajem na druge da poštuju pravni sistem i ne počine krivična djela, te sprečavanje počinitelja da počini krivična djela, kao i poticanje njegovog prevaspitanja i zaštita i satisfakcija žrtve krivičnog djela. Izricanjem uslovne osude optuženom za krivično djelo napad na službenu osobu u obavljanju poslova sigurnosti  iz člana 359. stav 2. u vezi sa stavom 1. Krivičnog zakona Federacije Bosne i Hercegovine, ne bi se po  mišljenju ovog suda preventivno djelovalo na druge  da poštuju pravni poredak, niti na optuženog  da počini krivična djela, obzirom da se radi o takvoj vrsti krivičnih djela, koja su sve više u porastu, a koja, obzirom na objekt krivičnopravne zaštite-sigurnost službene osobe ili osobe koja joj pomaže  u vršenju službene dužnosti,  imaju nesagledive i teške posljedice, jer se istim ugrožava kako osjećanje građana da postoji pravna sigurnost tako i sigurnost građana uopšte.

Međutim,  ovaj sud smatra da, okolnosti  koje  je  prvostepeni sud uzeo u obzir kao olakšavajuće okolnosti na strani optuženog, predstavljaju posebno olakšavajuće okolnosti , a naročito njegovo zdravstveno  stanje, zbog čega je, primjenom člana 51. KZ FBiH, optuženom  izrekao kaznu zatvora ispod minimuma kazne propisane za navedeno krivično djelo, za koje je zakonom propisana kazna od 6 mjeseci do  pet godina, u koju je uračunao  2 (dva) dana lišenja slobode.   
Obzirom na  izloženo, te obzirom da u  ovoj  krivičnoj stvari na štetu optuženog  nije povrijeđen Krivični zakon, valjalo je žalbu  Kantonalnog tužiteljstva uvažiti  i preinačiti   prvostepenu presudu, kao u izreci ove presude, primjenom člana  329. ZKP-a F BiH, dok je u  ostalom, nepobijanom dijelu presuda ostala neizmijenjena.  
Zapisničar




PREDSJEDNIK VIJEĆA

   M.K       

                


Dž.P

